จริงๆ ผมตั้งใจจะหาที่กินใน Big C เอกมัย แต่บังเอิญหันมาเจอป้ายร้านนี้ที่อยู่ปากซอยเอกมัย 6  แล้วดูน่ากินดี แถมมีที่จอดรถด้วยข้างๆ ร้าน (จอดได้ประมาณ 4-5 คัน) เลยเลี้ยวรถออกจาก Big C แล้วแวะร้านนี้แทนซะเลย

ร้านนี้เค้าแบ่งเป็น 2 ส่วนครับ
- ด้านหน้าฝั่งติดถนนเอกมัยที่เน้นขายอาหารจานเดียวเป็นหลักอย่าง ข้าวมันไก่สิงค์โปร์ ข้าวหน้าเป็ดย่าง บัคกุ๊ตเต๋ ข้าวหน้าหมูกรอบ
- ด้านใน เป็นอาหาร Seafood   มีห้องแอร์และมีห้อง karaoke ด้วย

สอบถามกับพนักงาน เลยรู้ว่าเจ้าของร้านเป็นคนสิงคโปร์  ส่วนโซนที่ขายข้าวมันไก่ เปิดมานานแล้ว แต่ฝั่ง Seafood เพิ่งเปิดมา 3 เดือน

วันนี้ผมนั่งในโซนข้าวมันไก่ ซึ่งเป็นส่วนที่ไม่ติดแอร์  ร้านค่อนข้างดูสะอาดสะอ้านดีครับ (สามารถสั่งอาหารข้ามมากจากโซน Seafood ได้นะครับ)


- ข้าวมันไก่สิงคโปร์ (50.-) เนื้อสะโพก เนื้อนุ่มมาก  ไม่แน่ใจว่าร้านเค้าราดมันไก่หรือน้ำขิงมามาให้ตอนเสิร์ฟ  มันดูมันมาก แต่ก็น่ากินมากด้วย  ไก่เค้านุ่มดีจริงครับ แต่น้ำจิ้มข้าวมันไก่กลับไม่ถูกปาก รสชาติไม่เผ็ดและไม่จัดจ้าน คิดว่าไม่ถูกปากคนไทยเท่าไหร่

- บัคกุ๊ตเต๋ (80.-)  ได้รสชาติพริกไทยเหมือนอย่างกับกินก๋วยจั๊บที่เยาวราชเลย ฮ่าๆ แต่ก็อร่อยดีครับ ในชามจะมีกระดูกหมูมาประมาณ 4 ชิ้นใหญ่ๆ ได้

- ปีกไก่ทอด (180.-)  ผมแนะนำให้สั่งเมนูนี้เลยครับ เป็นเมนูของฝั่ง Seafood แต่สั่งข้ามมาได้ครับ ในจานมีปีกทั้งหมด 7 ชิ้น แป้งบาง กรอบนอกนุ่มใน  เนื้อไก่นุ่มมาก ทอดมาแบบแห้งๆ ไม่อมน้ำมันแม้แต่น้อย  แนะนำให้กินไก่ทอดพร้อมกับแตงกวาดอง หรือแครอทดองที่อยู่ในจานจะเนียนมาก   ผมขอน้ำจิ้มกับพนักงานไป ได้น้ำจิ้มมาแปลกๆ รสชาติคล้ายน้ำจิ้มซีฟู้ดแต่จะเป็นแบบแห้งๆ  มีกลิ่นเหมือนปลาป่น  รสชาติจะเปรี้ยวๆ หน่อย  กินกับไก่แล้วก็เข้ากันได้ดีมาก (จริงๆ ไก่อาจจะไม่มีน้ำจิ้มอยู่แล้ว พนักงานเลยให้น้ำจิ้ม Seafood มาก็เป็นได้)


อิ่มอร่อยแล้วก็ถึงเวลาจ่ายเงิน   ที่นี่ตลกหน่อยตรงที่ ถึงเราจะสั่งอาหารข้ามโซนกันได้ แต่ตอนจ่ายเงิน กลับต้องจ่ายแยกกันซะงั้น  แถมโซนฝั่งข้าวมันไก่ ต้องจ่ายด้วยเงินสดเท่านั้น  แต่ฝั่ง Seafood จะจ่ายด้วยบัตรเครดิตได้

มาสรุปกันหน่อย ข้าวมันไก่สิงคโปร์ใช้ได้อยู่ แต่ส่วนตัวแล้วผมว่ายังสู้ร้านดังในซอยทองหล่อไม่ได้ครับ  บัคกุ๊ตเต๋อร่อย ราคาอาหารโอเค  เมนูฝั่ง Seafood อาจจะแพงไปนิด
แต่โดยรวมแล้วถือว่าดี  น่าแวะไปทานอีก

ปล. ร้านนี้ไม่คิด service charge มื้อนี้เลยจ่ายไป 310 บาทถ้วน

